**Vold mot kvinner – politikernes ansvar**

*Vold mot kvinner er vår tids største voldsproblem.*

Alle kan utsettes for vold, men det er kvinner som i all hovedsak utsettes for den grove og gjentakende volden, og for seksualisert vold. Det er også en stor overvekt av kvinner blant ofre for partnerdrap. Tallene er nedslående. En av ti kvinner har opplevd grov og gjentagende vold fra partner. En av fem kvinner har blitt voldtatt, de fleste før fylte 18 år.

Konsekvensene av vold og overgrep er enorme. For den enkelte kvinne handler det om frihetsberøvelse, nedsatt livskvalitet og økt risiko for både fysisk og psykisk sykdom. Noen opplever økonomisk vold, for eksempel at partner tar opp lån i ditt navn, eller at du ikke får tilgang på kontoer. Andre lever i konstant frykt og med alvorlige trusler. Noen ganger blir truslene virkelighet. Partnerdrap er dessverre blitt en vanligere del av nyhetsbildet. Men volden rammer ikke bare den enkelte kvinnen. Hele samfunnet taper når vi ikke gjør mer for å forebygge, stanse og reparere skadene etter vold. Det er lett å tenke seg hvor mange kvinner som kunne vært i jobb, som kunne vært friske, hvor mange barn som hadde hatt en annen oppvekst, dersom det ble gjort mer for å stanse og forebygge vold mot kvinner.

Når volden først har skjedd, er det mange grunner til at det kan være vanskelig å bryte ut. Sterk kontroll, å bli nektet eget nettverk, ikke få møte venner på egen hånd, miste tilgang på bankkontoer eller å ikke få dra til offentlige kontorer alene. Alt dette er en del av volden for mange kvinner og det gjør det vanskelig å bryte ut. Hvis du ikke har nettverk, bolig eller penger – hvordan skal du starte et nytt liv? Dette gjør dessverre at mange ikke bryter ut, og det øker risikoen for at de som har brutt ut, havner tilbake hos voldsutøver.

Norske Kvinners Sanitetsforening driver tilbudet Ressursvenn. Det er en mentorordning for voldsutsatte. Her kan kvinner, og menn, som har brutt ut av et voldelig forhold, bli koblet med en frivillig fra NKS. Den frivillige er en sosial støtte, en vei inn i samfunnet eller inn i nye nettverk. Våre frivillige skal egentlig bare være en sosial støtte, men de ender dessverre ofte med å bli en nødvendig hjelper for voldsutsatte som strever med å få hjelpen de trenger i det offentlige systemet.

I dag er oppfølgingen av voldsutsatte fragmentert og mangelfull. Kommunene må kjenne til sitt ansvar. Det må sikres at voldsutsatte får god informasjon om sine rettigheter. Det er kommunene som har ansvar for å forebygge, avdekke og håndtere vold i nære relasjoner. Sanitetskvinnene er bekymret for om kommunene har tilstrekkelig kunnskap om både nasjonale og internasjonale forpliktelser, og hvorvidt kommuneøkonomi står i veien for god og samordna hjelp til voldsutsatte.

Vi ber nasjonale og lokale politikere sørge for en bedre oppfølging av voldsutsatte. Det er behov for hjelp som er rask, samordnet og som dekker flere av livets områder. Voldsutsatte trenger trygghet, bolig, helsehjelp og mulighet for økonomisk støtte. Det er også et stort behov for å øke kompetansen om vold i de offentlige tjenestene som NAV, barnevernet, helsevesen og skole.

På forebyggingssiden er det behov for alt fra bedre seksualitetsundervisning til økt bruk av omvenst voldsalarm. Hvert voldstilfelle som forebygges gir en enorm gevinst for samfunnet og den enkelte kvinne. Alt dette er et politisk ansvar, der både nasjonale og lokale politikere har ansvar.

Utviklingen på voldsfeltet har gått feil vei de senere årene. Vold og overgrep mot kvinner har økt. Bak hvert voldstilfelle finnes det menneskeskjebner og historier. Nå haster det med flere tiltak og politisk handlekraft. Kvinner over hele landet fortjener trygge liv, og de har ikke råd til å vente lenger.

Sett gjerne inn lokale eksempler. Har dere en kommunal handlingsplan mot vold i nære relasjoner? Hva vet dere om kommunens tilbud til voldsutsatte? Vil dere utfordre egen kommune til noe spesielt?